Éxodo 16
Diosan maná t'ant'a churatapa
1Take israelitanacajj Elim chekat mistuwayasinjja Sin sat wasararuw puripjjäna, acasti Elim, uqhamarac Sinaí uca pä kollunac taypinquiwa. Cunapachatejj Egiptot mistuwayapcäna uca uruta payïr phajjsinjja tunca pheskan uruw sarakjjäna. 2Ucampis uca wasaranjja takpach israelitanacaw jan walinac Moisés toke, uqhamarac Aarón tokjja parlapjjäna. 3Jupanacasti sapjjänwa:
—¡Waliquisapänwa Tatitojj Egipton jiwarayistasapän ucajja! Qhayansti jiwasanacajj aycha phuqhu jac'aru kont'ata, uqhamarac t'ant'sa sist'asiñcamaw mank'asiyätanjja. Ucampis jumanacajja aca wasararojj takeniru mank'at jiwarayañataquiw irpanipjjestajja —sasa.
4Ucat Tatitojj Moisesarojj sänwa:
—Nayasti alajjpachatjja t'ant'a jalluyanëjja. Ucampis jakenacajj sapüruw apthapisipjjani kawkhatejj uca uru mank'añatac munasqui uqhamarjama. Uqhamatwa nayajj yant'äjja qhititejj camachi arunacajjar iyawscani, uqhamarac qhititejj jan iyawscani ucjja. 5Ucampis sojjta urunjja pä uqha apthapisipjjañapawa sapüru apthapisipjjerïqui ucat sipansa khepa urumpitaqui.
6Ucatsti Moisesampi, Aaronampejj, israelitanacarojj sapjjänwa:
—Jayp'uruw yatipjjäta Tatitojj jumanacaru Egiptota apsunitapa. 7Jumanacasti arumanthiwa uñjapjjäta Tatitun jach'a cancañapa, jupasti jumanacana jupa contra jan wali parlapjjatamjja ist'iwa. Ucampis qhitïpjjtsa nanacajja, jumanacan jan wali parlapjjañamataquejja —sasa.
8Moisesasti sascaquïnwa:
—Jayp'urusti Tatitojj churapjjätamwa aycha mank'apjjañamataqui, uqhamarac alwatarusti churapjjaraquïtamwa walja t'ant'a sist'asiñcam mank'apjjañamataqui. Ucampis jupajj ist'iwa jumanacajj jupa contra jan wali parlapjjatamjja, ¿nanacajj qhitïpjjtsa? Jumanacasti janiw nanac contra parlapctati jan ucasti Tatitu contraw parlapjjtajja.
9Ucatsti Moisesajj Aaronaruraquiw saraqui:
—Yatiyam take israelitanacaru Tatituru jac'achasipjjpan, jupasti ist'iwa jupanacan jan wali parlapjjatanacapjja —sasa.
10Ucampis Aaronajj take israelitanacar parlcäna ucapachasti takeniwa uñjapjjäna wasar toketa Tatitun jach'a cancañapajj kenay taypit uñstaniri. 11Ucatsti Tatitojj Moisesaruw aqham sas parläna:
12—Nayajj ist'twa israelitanacan jan wali parlapjjatanacapjja. Ucampis jumajj parlam aqham sasa: ‘Acat jayp'urusti jumanacajj aychwa mank'apjjäta, uqhamarac arumanthi alwatasti t'ant'araqui mank'apjjaraquïta sist'asiñcama. Uqhamatwa jumanacajj yatipjjäta nayajj jumanacan Tatitu Diosamätajj-jja.’
13Uca jayp'pachaw qhullunacajja phokhantäna carpanacap sayt'ayasis utjantäpcän uca campamentorojja, uqhamarac arumanthi alwatasti sullaraquiw qhunjam purintaraquïna campamento thiyanacarojja. 14Cunapachatejj sullajj wañsjjäna ucqhasti, wasara orak patanjja uñstänwa kakawarar uñtata jisc'a morok'onaca. 15Ucampis israelitanacajj jan cunätapsa yatisinjja maynit maynicamaw jisct'asipjjäna “¿Acajj cunasa?” sasa, ucatsti Moisesajj sänwa:
—Acasti t'ant'awa, Tatituw uc churapjjtam mank'apjjañamataqui. 16Tatitusti aqham saraquiwa: ‘Jumanacasti apthapisipjjätawa kawkhtejj mank'añataqui munapcta, kawkha jakëpctatejj utanacamanjja uqhamarjama, pä litrjama sapa jaketaqui.’
17Ucatsti israelitanacajj uqhamarjamaw lurapjjäna. Mayninacasti apthapisipjjänwa walja, yakhepanacasti juc'acraqui. 18Ucampis tupu churatarjam apthapisipjjatapatsti, qhitinacatejj walja apthapisipqui ucanacarusti janiw jilt'cänti, uqhamarac juc'a apthapisirinacarusti janiraquiw pist'caraquïnsa, jan ucasti sapa mayniwa kawkhtejj mank'añatac munasqui uqhamarjama apthapisipjjäna.
19Ucat Moisesasti sascaquïnwa:
—Janiwa qhitisa khepärmanthitaquejj cunsa jilt'ayañapäquiti —sasa. 20Ucampis yakhepanacajj janiw Moisesarojj ist'apcänti, jan ucasti khepa urutaquisti jilt'ayapjjänwa, ucampis uca jilt'ayatajj lak'onac aywtasaw thujstjjäna. Uqham uñjasinsti Moisesajj jupanacataquejj coleränwa.
21Alwanacasti sapa mayniw apthapisïna kawkhatejj mank'añataqui waquisqui uqhamarjama. Ucampis intin lupipajj junt'utatayasajja chullutatayjjänwa. 22Sojjta urunsti pä ucqha mank'añataquiw apthapisipjjäna, mä pusilitrjama sapa jaketaqui. Israelitanacan jilïrinacapasti uqham uñjasinjja Moisesaruw yatiyapjjäna. 23Ucat Moisesajj saraquïnwa:
—Uqham lurapjjañapataquejja Tatituw arsu. Kharürusti samarañ uruwa, Tatitur loktat uru. Uca laycusti cuntejj kharürojj phayasipjjañamäqui ucjja jichhüru phayasipjjam, uqhamarac wallakeyapjjam cunatejj wallakeyapjjañamäqui ucsa; ucampis cunatejj jilt'cani ucjja kharürutaqui imasipjjam —sasa.
24Jupanacajj Moisesan arunacaparjamaw lurapjjäna, cunanacatejj jilt'qui ucanacjja khepärmanthitaquiw imasipjjäna ucatsti janiw lak'onacajj aywtasa thujstcaraquïnti. 25Ucat khepärmanthisti Moisesajj saraquïnwa:
—Jichhürojj mank'apjjam Tatitur loktata samarañ uruwa. Ucampis jichhürusti pampanjja janiw cunsa jicjjatapcätati. 26Jumanacasti sojjta uruwa mank'añjja apthapisipjjäta, ucampis pakallko urunsti janiw cunas utjcjjaniti, samarañ uruwa uca laycu.
27Ucampis yakhepanacajja pakallko urunjja apthapisiriw sarapjjäna, ucatsti janiw cunsa jicjjatapcänti. 28Tatitusti Moisesarojj sascaquïnwa:
—¿Cunapachcamasa, camachi arunacajjaru, ni yatichäwinacajjarus jan ist'apquitäta? 29Jumanacasti sum yatipjjam naya Tatituwa samarañ urjja churapjjsma. Uca laycuwa nayajj sojjta urunjja payürutaqui mank'añ churapjjsmajja. Ucampis pakallko urusti sapa mayniw utapar kheparañapa, janiw qhitisa utat mistuñapäquiti.
30Ucatsti jakenacajj takpachaniw pakallko urunjja samarapjjäna.
31Israelitanacasti apthapipcäna ucarusti sutichapjjänwa maná sasa. Ucasti jank'önwa, cilantro sat alin jathapjama, uqhamarac misq'impi lurat sillp'a t'ant'jam lurataraquïnwa.
32Ucat Moisesajj saraquïnwa:
—Tatitusti aqham siwa: ‘Jumanacasti mä phuqhurojja pä litro maná t'ant'a uchapjjam, ucatsti imapjjam wawanacaman wawanacapataqui, jupanacajja uñjapjjañapataqui, nayasti Egiptot apsunisasti wasaranjja cuntejj jumanacaru mank'ayapcsma uca’ sasa.
33Ucat Moisesasti, Aaronarojj saraquïnwa:
—Mä phuqhurusti pä litro maná t'ant'a uchasin apam Tatitun nayrakataparu, uqhamata imatäñapataqui jumanacan wawanacaman wawanacapataqui.
34Tatitun Moisesaru arsutaparjamasti Aaronajj phuqhu uchäna Tatitun altarap nayrakataru, ucaru maná t'ant'ajj imatäñapataqui.
35Israelitanacasti pusi tunca maraw maná t'ant'jja mank'apjjäna, Canaán orak thiyanacan jakenacajj jacapqui uca orakenacar puriñcama.
36(Gomer sat tupusti, efa sat tuputjja tunca partewa).
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn